Learning by doing

Dumenic Andry

In um d'affars indispensabel era crudà, il nas en ils nivels ed ina chomma avanzada en l'aria per far in pass, a plum sur il mir giu ed en il batschigl dad in port marin, e quai amez in discurs urgent intercontinental cun ses telefon mobil.
Sias conuschientschas teoreticas da la navigaziun eran solidas. Ma la pratica al mancava anc en tala maniera ch'el è sa sentì bain spert oblià da sa metter a clamar, en quels rars intervals che la bucca era libra ed il chau sur aua, "agid" en la lingua dal pajais.
In pestgader occupà cun cumadar sia rait gronda e cun chantar da la mobilitad feminina, da ses sulegl e da l'aster d'argient, ha lura bittà, preschent da spiert, l'imposant rintg da salvament en l'aua, per cas bunamain precis giu per il chau al nudader teoretic. Quel è lura tuttina stà, cun in tschert sforz e mal il chau, capavel da sa chatschar en il rintg tant ch'el ha lura pudì vegnir pestgà or da l'aua e vegnir tratg a riva senza grondas difficultads, schebain mez pers pervia dal strapatsch e zunt sgrufignà. Il telefon mobil impermeabel era entant passà davant il fanal vi ed or dal port e nudava cun destinaziun intscherta, expost a las glinas da la mar, sco ina buttiglia postala ch'igl è mal adressar cun exactezza. Forsa al tiravi vers ses lieu da fabricaziun lontan asiatic. Ina buna pezza han ins udì ina vusch simpatica chinaisa da l'autra vart dal fil che clamava cun insistenza: "Herro, herro, mistel, wele ale you?" en l'auaditscha vasta, ina vusch che daventava però pli e pli malpazienta, perquai che nagin na deva resposta e che il temp custava.
Apaina che l'um d'affars era vegnì en sai ed era sa deliberà da l'aua ch'el era stà sfurzà da baiver senza said, ch'el era sientà in pau e ch'el aveva puspè chattà sia eloquenza, è el sa mess a lamentar en la lingua dal pajais, ma cun in accent considerabel, ch'el haja tschiffà in rintg giu per il chau, ch'el avess pudì esser sturnì ed ir a fund sco in crap, ch'el haja emblidà trais codes da ses "pin" dal culp e dal squass, insumma che diversas cifras d'affar sajan vegnidas ina tranter l'autra. Cura ch'el ha lura smanatschà ad auta vusch ch'el prendia en vista da proceder sin via da dretg e dad accusar il pestgader da lesiun corporala, ha quel, nus stuain conceder, betg liber dad in tschert basegn da vendetga, stimà per bun da bittar enavos il praticant nua ch'el al aveva chattà. Ins ha udì il pestgader a marmugnar insatge da learning by doing, quai che signifitgescha, "nudond s'emprenda", ubain: "noda e ti emprendas a nudar". Danunder ch'el aveva questa maxima da la scolaziun da creschids en l'economia privata, nun ha el vulì dir, il pestgader.